KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringsforslag til Rådets fælles holdning vedrørende forslaget til Europa-Parlamentets og Rådets direktiv om ændring af Rådets direktiv 96/82/EF af 9. december 1996 om kontrol med risikoen for større uheld med farlige stoffer OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0257 (COD)

KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringsforslag til Rådets fælles holdning vedrørende forslaget til Europa-Parlamentets og Rådets direktiv om ændring af Rådets direktiv 96/82/EF af 9. december 1996 om kontrol med risikoen for større uheld med farlige stoffer

1. Indledning

Ifølge artikel 251, stk. 2, tredje afsnit, litra c), i EF-traktaten skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen. I det følgende redegør Kommissionen for sin holdning til de 11 ændringer, som Parlamentet har foreslået.

2. Baggrund

- Forslaget (KOM (2001) 624 endelig - 2001/0257 (COD)) blev forelagt for Europa-Parlamentet og Rådet den 10. december 2001.

- Det Europæiske Økonomiske og Sociale Udvalg afgav udtalelse om forslaget den 24. april 2002.

- Europa-Parlamentet afgav udtalelse om forslaget ved førstebehandlingen den 3. juli 2002.

- Kommissionen fremlagde et ændret forslag (KOM (2002) 540 endelig - 2001/0257 (COD)) den 26. september 2002.

- Rådet fastlagde en fælles holdning den 20. februar 2003.

- Kommissionen afgav udtalelse om den fælles holdning den 5. marts 2003.

- Europa-Parlamentet modtog den fælles holdning den 13. marts 2003.

Den 19. juni 2003 vedtog Europa-Parlamentet 11 ændringsforslag ved andenbehandlingen. Mange af disse er identiske med de ændringsforslag, der allerede var blevet forelagt ved førstebehandlingen.

3. Formålet med direktivet

Rådets direktiv 96/82/EF af 9. december 1996 [1] om kontrol med risikoen for større uheld med farlige stoffer (det såkaldte Seveso II-direktiv) sigter mod at forebygge større uheld med farlige stoffer og begrænse deres følger for mennesker og miljø, så der på konsekvent og effektiv vis kan sikres høje beskyttelsesniveauer overalt i Fællesskabet.

[1] EFT L 10, 14.1.1997, s. 13.

Forslaget ligger i forlængelse af meddelelsen om "Sikker minedrift: en opfølgning af de seneste mineuheld" (KOM(2001)664 endelig), hvori Kommissionen opstiller tre nøgleforanstaltninger til forbedring af minesikkerheden (ændring af Seveso II-direktivet, et tiltag til håndtering af mineaffald og et referencedokument om de bedste tilgængelige teknologier efter IPPC-direktivet (96/61/EF)), og det tager sigte på at inddrage dele af udvindingsindustrien, bl.a. bortskaffelsesanlæg for mineaffald, under direktivet.

Forslaget tager også højde for uheld som den fyrværkerieksplosion, der indtraf i Enschede i maj 2000, idet der forslås en bedre definition på eksplosive og pyrotekniske stoffer og en sænkning af tærskemængderne for disse stoffer. I overensstemmelse med de anbefalinger, der er fremsat i to undersøgelser om kræftfremkaldende og miljøfarlige stoffer, foreslås flere kræftfremkaldende stoffer inddraget i direktivet og tærskelmængderne for vandmiljøfarlige stoffer sænket.

Kommissionen har ligeledes overvejet, om eksplosionen på det kemiske anlæg AZF, der indtraf i Toulouse den 21. september 2001, bør indebære omgående ændringer af Seveso II-direktivet. Mens det oprindelige forslag ikke indeholdt yderligere lovgivningsforanstaltninger i denne henseende, indeholder det ændrede forslag ændringer med hensyn til definitionen af og tærskelmængder for ammoniumnitrat, samt med hensyn til fysisk planlægning og oplysning af offentligheden.

4. Kommissionens holdning til Europa-Parlamentets ændringsforslag

Den 19. juni 2003 vedtog Europa-Parlamentet 11 ændringsforslag. Kommissionen kan acceptere ændringsforslag 8-11. Ændringsforslag 1, 2, 4-7 og 12 kan ikke accepteres.

4.1. Ændringsforslag, som Kommissionen accepterer

Ændringsforslag 8 har til formål at fremhæve behovet for uddannelse i håndtering af nødsituationer, idet uddannelse nævnes udtrykkeligt i punktet om beredskabsplanlægning under beskrivelsen af elementerne i et sikkerhedsledelsessystem i bilag III til direktivet.

Ændringsforslag 9 går ud på at, at der i listen over de oplysninger, som skal meddeles offentligheden, også indgår et kort, der viser de områder, som vil kunne blive berørt af konsekvenserne af større uheld. Den formulering, Parlamentet foreslår, er identisk med ordlyden i Kommissionens ændrede forslag.

Ændringsforslag 10 og 11 går ud på at indføre 2 nye kategorier for kaliumnitrat med angivelse af deres tærskelmængder. Kommissionen har allerede indarbejdet disse ændringer i sit ændrede forslag.

Kommissionen forventer, at godkendelsen af disse fire ændringsforslag vil virke befordrende for et fremtidigt kompromis mellem Europa-Parlamentet og Rådet.

4.2. Ændringsforslag, som Kommissionen afviser

Ændringsforslag 1 og 2 går ud på at udvide listen over mineaktiviteter, der skal dækkes af Seveso II-direktivet, ved at slette ordene "kemisk og termisk" og således medtage mekanisk og fysisk forædling af mineraler. Kommissionen er fortsat af den opfattelse, at direktivet kun bør finde anvendelse i situationer, hvor farlige stoffer bringes til og oplagres på et virksomhedsområde, eller hvor der foregår kemisk og termisk forædling. Ved mekanisk eller fysisk forædling vil de eneste farlige stoffer på virksomhedsområdet normalt være de stoffer, der er indeholdt i de udvundne mineraler. I den forbindelse vil Kommissionen henlede Parlamentets opmærksomhed på direktivforslaget om håndtering af affald fra udvindingsindustrien (KOM(2003) 319 endelig), der blev fremlagt den 2. juni 2003. Foranstaltningerne i dette forslag supplerer foranstaltningerne i Seveso II-direktivet og omfatter en plan for forebyggelse af alvorlige uheld og et sikkerhedsledelsessystem. Disse foranstaltninger vil gælde for affaldshåndteringsanlæg, hvor der er risiko for uheld, men som ikke vil være omfattet af det reviderede Seveso II-direktiv. Kommissionen afviser også ændringsforslag 2 om at erstatte udtrykket "aktive" med "operationelle".

Ændringsforslag 4 går ud på at forpligte virksomhederne til at underrette de kompetente myndigheder om ændringer af anlæg, virksomheder eller lagerområder. Dette ville medføre yderligere administrative byrder, uden at sikkerheden forbedres, eftersom driftslederne allerede i medfør af artikel 6 skal give underretning i tilfælde af væsentlige forøgelser af mængden af farlige stoffer eller ændringer i den proces, hvortil de anvendes.

Ændringsforslag 5 går ud på at forpligte medlemsstaterne til at harmonisere de forskellige metoder, der anvendes til udarbejdelse af sikkerhedsrapporter. Imidlertid er udtrykket "metode" ikke defineret, og det er uklart, hvad det præcis omfatter. Sikkerhedsrapporterne vil naturligt være forskellige, da der er mange forskellige kemiske anlæg, og man kan vanskeligt forestille sig en enkelt metode, der vil være egnet under alle omstændigheder. Ikke desto mindre opfordrer Kommissionen til, at der skabes øget overensstemmelse mellem de forskellige metoder, og har offentliggjort en vejledning i udarbejdelse af sikkerhedsrapporter (http://mahbsrv.jrc.it/ GuidanceDocs-SafetyReport.html).

Ændringsforslag 6 svarer til ændringsforslag 30, der blev vedtaget ved førstebehandlingen, og går ud på at forpligte Kommissionen til at udarbejde retningslinjer til brug ved vurdering af kompatibiliteten mellem bestående virksomheder, der er omfattet af direktivet, og følsomme områder. Kommissionen har allerede accepteret dette ændringsforslag i princippet, men har foreslået en anden formulering, da den navnlig ikke kan acceptere, at anvendelsesområdet for retningslinjerne begrænses til "bestående" virksomheder.

Ændringsforslag 7 forpligter Kommissionen til at udvikle en "tilskyndelses- og/eller finansieringsordning med henblik på flytning af virksomheder". I betragtning af nærhedsprincippet mener Kommissionen imidlertid fortsat, at denne opgave bør sortere under medlemsstaterne. Kommissionen vil føre tilsyn med, at en sådan ordning er i overensstemmelse med den europæiske konkurrencelovgivning.

Ændringsforslag 12 vedrører henvisninger til direktiv 2000/60/EF (vandrammedirektivet) og direktiv 91/689/EØF om farligt affald. Kommissionen mener ikke, at sådanne henvisninger er nødvendige. Seveso II-direktivet dækker allerede ikke-klassificerede stoffer og præparater, og farligt affald kan derfor omfattes af direktivet, hvis det betragtes om et præparat. Kommissionen gør også opmærksom på, at det nye direktivforslag om håndtering af affald fra udvindingsindustrien (KOM(2003) 319 endelig) indeholder en henvisning til direktiv 91/689/EØF om farligt affald.

5. Konklusion

I henhold til EF-traktatens artikel 250, stk. 2, ændrer Kommissionen sit forslag i overensstemmelse med det ovenstående.